**národná rada slovenskej republiky**

VIII. volebné obdobie

Číslo: CRD-1405/2020

**172a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172) v druhom čítaní**

Výbor Národnej rady Slovenskej republiky pre ľudské práva a národnostné menšiny ako gestorský výbor k vládnemu návrhu zákona, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172) podáva Národnej rade Slovenskej republiky podľa § 79 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením zo 14. júla 2020 č. 209 pridelila vládny návrh zákona, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172)

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre ľudské práva a národnostné menšiny.

Určila zároveň Výbor Národnej rady Slovenskej republiky pre ľudské práva a národnostné menšiny ako gestorský výbor a lehoty na prerokovanie predmetného návrhu zákona vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Vládny návrh zákona, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172)určené výbory prerokovali nasledovne:

* Ústavnoprávny výbor NR SR návrh prerokoval 14. júla 2020 a uznesením č. 73 ho odporúčal Národnej rade Slovenskej republiky schváliť s pozmeňujúcim návrhom;
* Výbor Národnej rady Slovenskej republiky pre sociálne veci návrh prerokoval 14. júla 2020 a uznesením č. 41 ho odporúčal Národnej rade Slovenskej republiky schváliť;
* Výbor Národnej rady Slovenskej republiky pre ľudské práva a národnostné menšiny návrh prerokoval 15. júla 2020 a uznesením č. 28 ho odporúčal Národnej rade Slovenskej republiky schváliť s pozmeňujúcim návrhom.

**IV.**

Z uznesení výborov Národnej rady Slovenskej republiky uvedených v III. bode tejto spoločnej správy vyplýva nasledovný pozmeňujúci návrh:

V čl. I doterajší text znie:

„1. V § 19 odsek 4 znie:

„(4) Národná rada môže na základe odôvodneného návrhu príslušného výboru národnej rady komisára odvolať, ak komisár

1. nevykonáva funkciu komisára viac ako šesť po sebe nasledujúcich mesiacov,
2. porušuje tento zákon, iný zákon alebo medzinárodnú zmluvu, ktorou je Slovenská republika viazaná, v súvislosti s výkonom funkcie komisára,
3. koná spôsobom, ktorý vzbudzuje dôvodné pochybnosti o jeho nezávislosti a nestrannosti pri výkone funkcie komisára.“.

2. V § 19 sa za odsek 4 vkladá nový odsek 5, ktorý znie:

„(5) Pred rozhodnutím národnej rady o návrhu príslušného výboru národnej rady na odvolanie komisára, sa komisár môže k tomuto návrhu vyjadriť.“.

Doterajšie odseky 5 a 6 sa označujú ako odseky 6 a 7.“.

V súvislosti s navrhovanými úpravami sa primerane upraví úvodná veta a názov vládneho návrhu zákona.

Pozmeňujúcim návrhom sa navrhuje upraviť znenie vládneho návrhu zákona v záujme jasnosti a jednoznačnosti právnej úpravy a jej súladu s ústavou, a to v týchto bodoch:

1. navrhuje sa stanoviť, že návrh príslušného výboru na odvolanie komisára musí byť odôvodnený, aby rozhodnutie o odvolaní komisára nebolo svojvoľné a aby ho bolo možné preskúmať prostredníctvom ústavnej sťažnosti,
2. pri odvolacích dôvodoch podľa písm. b) a c) sa navrhuje vypustiť, že odvolanie musí schváliť nadpolovičná väčšina všetkých poslancov NR SR, pretože vyššie kvórum pre rozhodnutie pléna NR SR nemožno stanoviť obyčajným zákonom, ale len prostredníctvom zmeny Ústavy SR,
3. vo vzťahu k odvolaciemu dôvodu podľa písm. b) sa navrhuje, aby pre odvolanie nestačilo jednorazové porušenie právnych predpisov („porušil“), ale malo by ísť o opakované, a teda intenzívnejšie porušovanie právnych predpisov („porušuje“), zároveň by dôvodom pre odvolanie okrem porušovania predmetného zákona o komisárovi pre deti a komisárovi pre osoby so zdravotným postihnutím malo byť porušovanie iného zákona, nielen akéhokoľvek iného všeobecne záväzného právneho predpisu nižšej právnej sily,
4. vo vzťahu k odvolaciemu dôvodu podľa písm. c) sa všeobecná formulácia „nevykonáva svoju pôsobnosť nezávisle“ navrhuje spresniť tak, že má ísť o také konanie komisára, ktoré vzbudzuje dôvodné pochybnosti o jeho nezávislosti a nestrannosti pri výkone jeho funkcie. Požiadavka nezávislosti a nestrannosti vyplýva z čl. 46 ods. 1 Ústavy Slovenskej republiky, podľa ktorého sa každý „môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky“, ako aj zo zákonného vymedzenia komisára pre deti a komisára pre osoby so zdravotným postihnutím ako nezávislých orgánov podieľajúcich sa na ochrane práv detí a osôb so zdravotným postihnutím,
5. navrhuje sa stanoviť, že komisárovi bude umožnené pred rozhodnutím NR SR o jeho odvolaní vyjadriť sa k návrhu príslušného výboru na jeho odvolanie a k dôvodom predloženia tohto návrhu, pretože odvolávaný funkcionár by mal mať možnosť sa k takému návrhu a jeho dôvodom vyjadriť.

*Ústavnoprávny výbor NR SR*

*Výbor NR SR pre ľudské práva a národnostné menšiny*

***Gestorský výbor odporúča schváliť***

V.

Gestorský výbor na základe stanovísk výborov k vládnemu návrhu zákona, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172)

**odporúča**

Národnej rade Slovenskej republiky predmetný návrh zákona

**schváliť**

v znení pozmeňujúceho návrhu uvedeného v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu, ktorým sa mení zákon č. 176/2015 Z. z. o komisárovi pre deti a komisárovi pre osoby so zdravotným postihnutím a o zmene a doplnení niektorých zákonov v znení neskorších predpisov (tlač 172a)bola schválená uznesením Výboru Národnej rady Slovenskej republiky pre ľudské práva a národnostné menšiny č. 29 z 15. júla 2020.

Týmto uznesením výbor zároveň poveril spoločnú spravodajkyňu, poslankyňu Národnej rady Slovenskej republiky Evu Hudecovú, aby na schôdzi Národnej rady Slovenskej republiky informovala o výsledku rokovania výborov a pri rokovaní o návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Vladimíra Marcinková v. r.

podpredsedníčka Výboru NR SR pre ľudské práva a národnostné menšiny